यूं तो मोहम्मद नबी (2/30) सबसे किफायती गेंदबाज साबित हुए और स्टार स्पिनर राशिद खान (2/26) ने भी अपना दम दिखाया लेकिन तीसरे हीरो के रूप में गुलबदिन नइब ने भी कोई कसर नहीं छोड़ी। श्रीलंकाई टीम ने 86 रन तक अपने 3 विकेट गंवा दिए थे लेकिन एक बल्लेबाज ऐसा था जो लगातार पिच पर टिका हुआ था और उसके पास अच्छा अनुभव भी मौजूद है। गुलबदिन ने इस बल्लेबाज यानी ओपनर उपुल थरंगा (36 रन) को आउट करके श्रीलंकाई उम्मीदों को करारा झटका दिया और 88 रन के स्कोर पर उनको चौथा झटका दे दिया। इसके बाद जब मध्यक्रम में श्रीलंकाई फैंस और टीम की नजरें जिस खिलाड़ी पर टिकी थीं, वो थे उनके धुरंधर ऑलराउंडर तिसारा परेरा जो पहले भी श्रीलंका को कई मैच जिता चुके हैं। परेरा 28 रन बना चुके थे लेकिन नइब ने सही समय पर उन्हें बोल्ड करके श्रीलंकाई टीम की उम्मीदों को फिर झटका दे दिया। श्रीलंका ने 15 रन के अंदर अपने आखिरी 5 विकेट गंवा दिए और मैच हारकर टूर्नामेंट से बाहर हो गए।